Kolme asutuse baasil luuakse Terviseamet - Raamatupidaja
Kolme asutuse baasil luuakse Terviseamet
Sotsiaalministeerium saatis e-õigusesse seaduse eelnõu, millega liidetakse Tervisekaitseinspektsioon, Tervishoiuamet ja Kemikaalide Teabekeskus. Ühtse asutuse loomise eesmärk on vältida tööülesannete dubleerimist ja killustamist, vähendada halduskoormust, parandada teenuste kvaliteeti.
Ümberkorraldamise käigus koondatakse ühte asutusse valitsemisala erinevate asutuste vahel killustatud ja dubleeritud funktsioonid. Näiteks teevad Tervisekaitseinspektsioon ja Tervishoiuamet mõlemad järelevalvet, kuidas nakkusohtliku materjaliga ümber käiakse. Mõlemad väljastavad ka nakkusohtliku materjali käitlemiseks tegevuslube: Tervishoiuamet eriarstiabi osutajale, Tervisekaitseinspektsioon teistele juriidilisele ja füüsilistele isikutele. Kemikaaliohutuse valdkond on jagatud täna Kemikaalide Teabekeskuse ja Terviskaitseinspektsiooni vahel.
Terviseameti funktsioonidele lisatakse meditsiiniseadmete järelevalve funktsioon, mida praegu teevad nii Ravimiamet kui Tervishoiuamet. Ümberkorraldamise käigus optimeeritakse kolme liidetava asutuse struktuur ja koosseis.
Eelnõu kohaselt alustab Terviseamet tegevust 1. jaanuaril 2010.
Terviseameti loomine on heaks kiidetud valitsuskabineti nõupidamisel 08.01.2009.
URL: http://www.raamatupidaja.ee/uudised/2009/02/18/kolme-asutuse-baasil-luuakse-terviseamet